Papersnake/gushiwen huggingface dataset:
禅人并化主写真求赞
释正觉（宋代）

野鹤骨癯，涧松皮粗。
一身闲而云行林壑，两眼冷而秋入江湖。
智到无而有，理极有而无。
齐物蝶翻昼梦，随机蜂理华须。
开口也著合也著，风铃发响谷随呼。
买航归霅
周密（宋代）

身世飘浮叹逝波，登瀛超海事蹉跎。风灯飐浪摇乡梦，夜橹鸣霜杂棹歌。

元子一官真漫耳，曾参三釜奈贫何。归来好觅玄真子，浮玉山前理钓蓑。
送履正赴省
舒邦佐（宋代）

万里云衢著脚初，临行尚肯过吾庐。
风云得助子方快，冰玉相依我不如。
驿路响铃看报捷，殿门放钥待传胪。
逾科又见龙飞榜，此度传衣应不虚。
和杨公济钱塘西湖百题 其四十二 青壁槛
郭祥正（宋代）

仙家青壁槛，未见灵花发。我欲提碧壶，来斯挹明月。
绝句六十四首 其五十二
张伯端（宋代）

欧冶亲传铸剑方，莫耶金水配柔刚。鍊成便会知人意，万里诛妖一电光。
良农
王令（宋代）

良农手足胝，老贾不亲犁。
歉岁糠糟绝，高门犬马肥。
天心不宜咎，人理自谁尸。
安得悠悠者，来同予一悲。
淮中晚泊犊头
苏舜钦（宋代）

春阴垂野草青青，时有幽花一树明。
晚泊孤舟古祠下，满川风雨看潮生。
寿施徽州 其一
洪适（宋代）

苕溪出天日，青云相鲜新。春风舞绿净，镜滑无埃尘。

江山有英姿，生此第一人。公贵当自致，名声谁与邻。
浣口泊舟晓望天柱峰
齐己（唐代）

根盘潜岳半，顶逼日轮边。冷碧无云点，危棱有瀑悬。

秀轻毛女下，名与鼎湖偏。谁见扶持力，峨峨出后天。
晚雨
陆游（宋代）

春旱久闵雨，夏潦复望晴。
米尽薪亦绝，涨水与阶平。
山信得新粟，欣然听舂声。
书生易满足，笔砚还施行。
南风柱础乾，西照窗户明。
雨其遂已乎？努力趣秋成。
绍兴释奠武成王七首
佚名（隋代）

肃肃庙中，有严阶墄。
匪棘匪徐，进退可则。
冕服是务，环佩有节。
神之鉴观，率屐不越。
十七日过无住庵，因留题签上人半云轩
杨维桢（元代）

我访东山丞相谱，因过南墅半云竂。
雉栖薜荔都苍墓，鳌补天云大士桥。
万岁藤枝神蜕杖，三花树子瘿为瓢。
老僧好事兼好客，时作远公莲社招。
福圣观
姚祜（宋代）

织女机成未剪裁，练光浮出五云开。
日边莹彩凭空落，涧底寒云动地来。
望彻九霄人错愕，势倾三井雪崩摧。
卧龙欲起为霖雨，肯逐洪波去不回。
和方丞
陈宓（宋代）

人物方今正眇然，哦松依旧志逾坚，
宁为鸡口羞牛后，孔圣从来耻孰鞭。
抵黄州
祖之望（清代）

百八江程一日驰，蒲帆叶叶渚风吹。三年再作黄州客，千里来风玉版师。

西塞鱼肥新涨落，东坡草长旧矶移。中流叠鼓鸣笳处，赤壁城头日暮时。
金刚随机无尽颂·正信希有分第六
释印肃（宋代）

青山无限好，自是人颠倒。
四时勿变迁，不著从人讨。
慎大詹以吴柑见贶
杨亿（宋代）

龙阳休说木奴洲，震泽黄柑占上流。
承露玉浆仙掌曙，亚霜金颗洞庭秋。
香黏素手吴娃丽，泠涤朝酲楚客愁。
应似荔支催入贡，随河飞鸟逐鸣驺。
为卢悦清题竹四首 其三
顾清（明代）

风吹楚云去，一半在君山。帝子不可见，江空闻佩环。
过张溪赠张完
岳飞（宋代）

无心买酒谒青春，对镜空嗟白发新。
花下少年应笑我，垂垂羸马访高人。
雪后登观风楼
刘敞（宋代）

雪带郊原阔，城横碧玉齐。夕阳寒似落，远树望如迷。

旅雁情更急，栖乌饥乱啼。强歌非郢客，竟日恋危梯。
述字倒回文三首
宋太宗（宋代）

依忧前旧比，求推生背费。
希留然祐以，休知亨最述。
秋日叶训导招饮分韵得摘字
陈镒（明代）

主人登楼宴宾客，笑语相欢尽今夕。蟾溪清浸月光秋，兔阜寒通云气白。

举头但觉银汉低，浇胸未怪金杯窄。重阳更约醉西风，墙根菊蕊应堪摘。
九峰看菊
陈藻（宋代）

平生寻菊未曾遭，直上成丛一丈高。
几处禅房惊老眼，满堂佛像自森罗。
太平花
陆游（宋代）

扶床踉蹡出京华，头白车书未一家。
宵旰至今劳圣主，泪痕空对太平花。
云巢醮上清冷台
沈辽（宋代）

太清朕无形，历历县众星。北斗横天中，众星朝帝廷。

顾余草芥士，于此寄馀龄。崇坛设香火，秘笈开真经。

仙客七八人，步虚上清冥。再拜致勤恳，肸蛮参神灵。

愿言枯朽骨，清净老岩扃。石台峻重崖，四山合如屏。

夜寂天更高，松风响泠泠。列炬如长虹，隐映春林青。

久已谢世故，何心混膻腥。斋心肃不寝，已闻朝露零。
送善藏主出岭 其二
释居简（宋代）

老汉柽样已活埋，七闽从此更无灾。可怜毒种收馀毒，虎行狼心挽不回。
上林八景 其五 龙潭骤雨
冯德让（明代）

一派江流势若龙，碧潭云锁雨溟濛。良田万顷皆饶渥，不用登临扣太空。
清心镜 赠西虢醮众，时强公病噎疾
丘处机（宋代）

建斋筵，须省可。休罗列，看食重重堆＊。本来要荐福求恩，却招殃惹祸。强老先生还见麽。莫不是受用，於身太过。如今纵百味珍羞，眼相
陪朱德应泛丹
李洪（宋代）

乘兴扬舲意未穷，俊游真有古人风。
朱陈亲契当年少，李郭仙人此日同。
山色远看空翠里，笑声高彻水云中。
贤关求士方虚席，得隽行闻冀北空。
题伯时所画宫女 其一
韩驹（宋代）

只道春风闭掖廷，朝来绾结髻鬟新。蛾眉不是专君宠，试触君衣鹦鹉嗔。
山居遣兴四首 其三
李纲（宋代）

秋杪幽居分外清，傍檐鸟雀自和鸣。过时黄菊浑无赖，入眼青山独有情。

酒后晕红潮玉颊，吟馀儿杖殷金声。前村野老能棋战，时与呼来对一枰。
梅花落
曾鸣雷（明代）

槛外寒梅树，春前每自荣。芳香风并远，琼蕊雪争明。

梦逐罗浮月，愁闻羌笛声。龙城消息断，春恨几年平。
拟古
冯誉骥（清代）

秋夕不能寐，揽衣起徘徊。素月澹如此，美人殊未来。

空弹绿绮琴，谁传白玉杯。相思良不远，相望神已摧。

何处来清风，吹我罗帏开。
行者往淮南求僧
释居简（宋代）

尘埃千里走长淮，要觅袈裟裹草鞋。尽洗淮山当日恨，好将诸祖一坑埋。
出塞
金銮（明代）

跃马走胡尘，将军不顾身。
黄沙一万里，赤帜五千人。
天子犹称汉，匈奴岂畏秦。
不知苏属国，何日画麒麟。
饮翁升小楼同翁晋作
吴梦旸（明代）

开尊谁是主，但饮不须疑。
密坐皆无次，同来似有期。
谿山留客易，风雨下楼迟。
别后还相忆，梅花怅满枝。
送范宗辉归四明省亲
王绂（明代）

对酒长歌游子吟，酒阑歌罢泪盈襟。百年不是逢知己，寸草何繇得遂心。

乌鸟聚时吴树晚，白云飞处越山阴。到家拜舞怡亲日，应说侯门待士深。
满江红 九日屏山、湘佩招游悯忠寺
顾太清（清代）

时节重阳，喜良友、相邀消遣。向古寺、驱车访菊，黄花不见。

败叶凋伤零落舞，残碑剥蚀摩挲看。葬忠魂、千古此高台，凭人赞。

如来法，慈悲愿。刹那顷，韶光换。忆旧游重到，临风自叹。

回首竟成今昔感，宽心且作嬉游忭。约明年、此会共登临，知谁健。
题画二十四首 其二
沈梧（清代）

天开云影堕烟鬟，远水孤村何日还。最是家山好风月，柴门虽设不曾关。
咏梅五十首呈史尚书
释绍嵩（宋代）

衰草连天惨淡黄，梅兼白雪一时芳。
谁知老子懒成癖，花落花开已两忘。
东山赌墅图有双鬟侍侧
徐渭（明代）

闻道东山赌墅年，胭红粉白两婵娟。主人出画催题急，愁擦金钗打翠钿。
小游仙三首
曹勋（宋代）

摇曳空歌上玉清，飞烟冉冉拂仙缨。
龙軿已过黄金阙，致肃门郎识姓名。
颂证道歌·证道歌
释印肃（宋代）

刹那灭却阿鼻业，阎罗共我休分别。
洋铜铁汁即醍醐，火轮便是禅心月。
失调名
佚名（宋代）

这愁绪、仗他谁。
十咏 其一
齐唐（宋代）

远适庐陵郡，经旬泛楚天。江山晴绕枕，星斗夜随船。
题独立图照
陈式金（清代）

尔貌庸，尔体腴。尔识暗，尔性拘。一生爱画图，十载事岩区。

烽火忽迷途，避地若惊凫。客中有所需，朝朝笔端濡。

患难人情殊，丹青滥于竽。远游遁迹纷踟蹰，茅堂芦壁屡徒居。

忽闻江乡复一隅，适园无羔草木舒。胡为乎袖手独立犹守愚，岂缘年届爱莲惮驰驱。

抑惧憧憧冠盖竞相趋，惟望游氛行息归旧庐。无声胜有声，往还酬酢多欢娱。
天上月
刘翰（宋代）

春冰一片净无瑕，万里清光遍海涯。
欲与常娥移桂树，月中先合种梅花。
缘识
宋太宗（宋代）

终朝烦恼谩相牵，却是他非我自然。
秪愿苍生添景福，康宁常得遇丰年。
望海潮·插天翠壁
张景祁（清代）

插天翠壁，排山雪浪，雄关险扼东溟。沙屿布棋，飚轮测线，龙骧东斛难经。笳鼓正连营。听回潮夜半，添助军声。尚有楼船，鲎帆影里矗危旌。
追思燕颔勋名，问谁投健笔，更请长缨？警鹤唳空，狂鱼舞月，边愁暗入春城。玉帐坐谈兵。有獞花压酒，引剑风生。甚日炎洲洗甲，沧海浊波倾？
顺安辞呈赵使君二首
刘著（宋代）

六朝兴废渡河年，旧国归来更黯然。
八月边城山未雪，芦花藉藉已漫天。
王监簿南墅新楼落成
林景熙（宋代）

玉佩珊珊不可招，眼空尘界等秋毫。
山林贞白三层迥，湖海元龙百尺高。
自笑行藏关气数，肯将歌舞换风骚。
卷帘最爱南山近，坐听松声起碧涛。
玲珑四犯 用姜白石体
易顺鼎（清代）

鸥话夜寒，雁惊秋瘦，催成愁色如许。魂从沙尾断，泪趁潮头住。

荒湾旧横笛处。漫惊起、冷枫红舞。吴棹莼香，楚衣荷脆，飘泊甚情绪。

年时小桃吹雨。记残筝水阁，同剪灯语。酒边身世断，寸烛消磨去。

烟堤立马重呼渡。有谁念、空江行旅。凭记取。还须钓珊瑚海树。
十四夜观龙舟二首 其二
王坤（清代）

回心水爱双波折，长命灯愁两地悬。生怪珠廉依旧敞，梦中尚复赋游仙。
燕城读史
罗公升（宋代）

晋武深鉴前代失，诸王竞握兵马雄。
何须更待东门啸，始叹铜驼荆刺中。
尚书会仙亭咏蔷薇夤坐中联四韵晚归补缉所联因成一篇
徐夤（唐代）

结绿根株翡翠茎，句芒中夜刺猩猩。景阳妆赴严钟出，

楚峡神教暮雨晴。踯躅岂能同日语，玫瑰方可一时呈。

风吹嫩带香苞展，露洒啼思泪点轻。阿母蕊宫期索去，

昭君榆塞阙赍行。丛高恐碍含泥燕，架隐宜栖报曙莺。

斗日只忧烧密叶，映阶疑欲让双旌。含烟散缬佳人惜，

落地遗钿少妓争。丹渥不因输绣段，钱圆谁把买花声。

海棠若要分流品，秋菊春兰两恰平。
四景图·荻塘柳影
孙锐（宋代）

日出烟消春昼迟，柳条无力万丝垂。
韶光新染鹅黄色，偏爱乐风款款吹。
怀山中
蓝智（明代）

久别山中鸾鹤群，清斋自礼武夷君。沧江明月扁舟后，浑似松窗卧白云。
句 其三
翁定（宋代）

有少园池仅蔬竹，无多屋宇欠楼台。
再和
项安世（宋代）

麦熟啼声未了，藕花醉魄还馨。
只麽跳丸日月，何年检玉云亭。
趣舒以明主簿入山二首 其二
饶节（宋代）

春色过人速如电，及此花时天意深。残春转觉春可惜，愿公作意来追寻。
与李盘翁知县登七星山吊石道士
乐雷发（宋代）

叠嶂矗空青，躯幽共一寻。
苔荒碑意古，茗苦道情深。
有兴梯苍壁，无才咏玉簪。
吟仙何处去，我辈复登临。
余卿新第
杨杰（宋代）

章水营居不日成，皇华诗价敌连城。檐牙雨过千鳞碧，池面风闲一鉴清。

脩竹短墙儒者宅，白头青眼故人情。莫忧退处生涯薄，鹤引新雏绕砌行。
为章道祖颇及葛藤·沧浪亭
葛立方（宋代）

沧浪亭下水连溪，影倒虚檐凤翅齐。
白小牵风动晨镜，碧圆着雨响秋鼙。
鱼舟点点依苹渚，雁齿依依跨柳堤。
旧日沧浪元不变，何妨居士为全提。
有以状元红牡丹见遗戏作一绝
李流谦（宋代）

含笑嫣然灿晓霞，龙头一种绝诸家。东风有意怜枯蘖，乞与佳名不乞花。
和李似之秉烛观梅诗
刘子翚（宋代）

冻色沈万象，晴巅露皑皑。
通宵月观梦，梦破东风来。
小立值芳气，微寻见寒肧。
我病亦呼客，沙边久徘徊。
恍然惊老眼，一枝印清杯。
应知尘意尽，故向癯儒开。
谪仙爱逃禅，兹心政难灰。
觇新不待晨，烧烛寒岩隈。
草木有含章，发挥要天才。
赖公管领春，笔端起潜雷。
满江红（贺刘左史光祖进职奉祠）
魏了翁（宋代）

许大才名，知几许、功夫做得。独自殿、三朝耆旧，岿然山立。出处只从心打当，去留不管人忻戚。

抱孤衷、脉脉倚秋风，无人识。龙可养，凡鳞匹。鸾可挚，凡禽敌。便翩然归作，玉龙仙客。枰上举棋元不定，磨边旋蚁何曾息。傥天公、有意要平治，须华发。
【黄钟】醉花阴_宝钏松金髻
陈子厚（元代）

宝钏松金髻云亸，甚试曾浓梳艳裹，宽绣带掩香罗。鬼病厌厌，除见他家可。
【出队子】伤心无奈，遣离人愁闷多。见银台绛蜡尽消磨，玉鼎无烟香烬火，烛灭香消怎奈何？：
【幺】情郎去后添寂寞，盼佳期无始未。这一双业眼敛秋波，两叶愁眉蹙翠蛾，泪滴胭脂添玉颗。
【尾】着我倒枕捶床怎生卧？到二三更暖不温和，连这没人情的被窝儿也奚落我！
送李宰免监镇之官浙西
释宝昙（宋代）

我自归帆急鼓催，君先一骑抗尘回。
谁知北海樽罍底，亲见东轩长老来。
执手试听枫叶下，打门终待藕花开。
孤灯一曲无公事，万卷吾伊亦壮哉。
题仙居阁
邹浩（宋代）

心镜圆明照不穷，晋公元自宝青铜。真人外景虽能睹，争识希夷造化功。
次上巳微雨韵
洪皓（宋代）

览镜伤春叹二毛，譊譊终日愧贤劳。追思束晰讥同列，未信卢充忆共牢。

天气困人浓似酒，雨丝及物润如膏。兰亭修禊今何在，且学东坡赋老饕。
玉京秋 秋江晚泊，用草窗韵
蒋春霖（清代）

江影阔。孤帆卸天际，倦怀凄切。晴树生秋，岸风送响，篷敲残叶。

山勒寒潮怒起，涌波心、千万堆雪。者离别、一程程恨，去鸿愁说。

日落征衫寒怯。数归期、冰轮又缺。渍酒罗襟，缄诗瑶轴，馀香都歇。

瘦菊霜橙，怕客里、偏过登临佳节。暮笳咽。沙影沈沈动月。
春日田园杂兴
蔡潭（宋代）

云过催花雨，风收困麦烟。
一锄天地裹，三月翠红边。
朝市虽无梦，郊墟似有缘。
种瓜何代叟，岂识趣熙然。
病中绝句
范成大（宋代）

石鼎飕飕夜煮汤，乱拖芝术斗温凉。
化儿幻我知何用？只与人间试药方。
鹦鹉洲
陈孚（元代）

大江东南来，孤洲屹枯藓。中有千载人，残骨寄偃蹇。

贻汉党锢祸，荐绅半摧殄。况复啖葛奴，尽使羽翼剪。

天乎鸾凤姿，乃此侣猰犬。想当落笔时，酒酣玉色洗。

鹦鹉何足咏，仅以雕虫显。我来策蓬颗，清泪悽以泫。

尚怅迷几先，不为无道卷。贤哉庞德公，一犁老襄岘。
为清溪邓茂林督工筑室
阳枋（宋代）

欲话秋宵度两三，被人间与担来担。
鸠工夜夜思筹北，命仆时时费指南。
颂古十三首
释德光（宋代）

丧尽生涯卖笊篱，白拈火里讨便宜。
看来枝节只如此，也道心空及第归。
游真州东园惜其将废运使兵部子正近止因寄小诗 其一
彭汝砺（宋代）

欢声忽自满江淮，知是公车匪日来。霖雨会当苏岁旱，薰风正欲长民财。
柳梢青 其四 香篆
吴湖帆（清代）

帘栊深悄。宝麝沉烟袅。一缕情丝罗带绕。绾就同心字好。

寸灰偏惹离痕。等闲莫误浮云。偷袭韩郎肺腑，悠然沁澈骚魂。
熙宁丁巳蜡祭致斋玉津东园雪中与监礼莘老学士同游西园 其四
彭汝砺（宋代）

落雪纵横映步趋，分明身世在蓬壶。天家自与人间别，祇种琼花十万株。
齐天乐 春雪
俞绣孙（清代）

翠衾昨夜春寒重，朝来顿成凄冷。密护琼窗，轻霏玉屑，疑把梨魂唤醒。

瑶华糁径。怕草色青青，惹人离恨。醉里凝眸，莫教颜色上青鬓。

庭空风力似剪，玉梅休怨寂，飞去相趁。柳未三眠，春无一半，何事杨花成阵。

飞霙弄暝。问谁向东皇，误传芳信。极目天涯，素娥羞避影。
偈颂二十五首
释普岩（宋代）

此香堪笑又堪悲，刚把愁肠说向谁。
冶父山前曾落节，午钧之重一毫釐。
晁十哥出旧藏书画
韩淲（宋代）

因过竹院酒，共看竹院书。坐中半北客，南渡百年馀。

叶大栀子肥，橘树正扶疏。云雷送风雨，微凉入衣裾。

谈谐各锋起，才气色敷腴。道古不如今，抱德或若愚。

洗盏勿促迫，开襟且须臾。达人要领会，兴逸奚可辜。
满江红 秋闺
杨澈（清代）

秋入银屏，金钩冷、湘帘高轴。叹秋光、芙蓉粉褪，桂枝香触。

月殿冰轮光乍冷，玉楼鸳瓦寒生栗。倚栏杆，庭院悄无人，风敲竹。

池塘里，鸳鸯浴。帘栊下，鹦哥宿。听何处箫声，吹残红玉。

月转西廊花影乱，漏沉东阁砧鸣促。又依稀，铜箭已将残，疏钟续。
禅人并化主写真求赞
释正觉（宋代）

非默而默，不言而言。
凿混沌朴，决崑崙源。
万像总持句，诸尘三昧门。
法法心心成佛事，华华叶叶受春恩。
送王鼎同年尉荥阳
宋祁（宋代）

毡毫联署榜，兰酒怅离杯。
作吏缁衣国，工吟白社才。
浮凉御风至，澄翠溢荥来。
盗息连殊课，章封刺史台。
送徐陵如朱尔凝北上 其七
李流芳（明代）

胪传唱彻九霄清，三殿云高五色明。此日承恩多气象，玉阶先曳锦袍行。
曲林歌赠曹君时范十首 其四
顾璘（明代）

楚王涧前秋水生，泠泠绕舍玉琴鸣。道人独爱林中静，泻向圆池一镜平。
明发青泥冲雪剌船三首
杨万里（宋代）

红玉麒麟未作灰，自温琼液写银杯。
雪花万片江千顷，更欠人间底物来。
题雁汊峰东林寺
刘过（宋代）

雁汊泊船去，岩头间访僧。
故人留少驻，俗子见何曾。
佛屋警天柱，心光续命灯。
任渠狂到死，吾老慢腾腾。
续前题与宋奕岩同赋 其二
莫瞻菉（清代）

地接扶桑日早烘，采珠人胜掘雷公。洋行领袖闽商占，苗洞山川象郡通。

孔雀尾开金扇绿，巨虾壳制宝镫红。海航往往风旋去，吹坠山头一叶同。
闻鹎鵊
张耒（宋代）

纸窗未白烛微明，鹎鵊枝头一两声。
却忆去年桃李后，淮阳旅舍听残更。
和张子明学录三首 其二
刘诜（元代）

白云岂不洁，或谓无其芳。斗柄岂不高，或谓难挹浆。

高洁自皦皦，傝褥惊堂堂。倚杖久无言，飞云度横塘。
庄居值雨偶得十诗示秦处度 其五
李之仪（宋代）

死生固可嗟，一谪辄不返。君恩非不深，奈尔道路远。

反初不忍歌，折臂信能遣。已矣何足论，幸子真入眼。
广支苏才翁挽词三首
梅尧臣（宋代）

自昔爱春物，樽深眼底红。
日斜花在落，身醉客西东。
殁叹千年隔，生悲百事空。
君尝知此理，不悮学陶公。
金陵赠友
戴表元（宋代）

虎变龙阡此一时，春风得似旧城池。
宫间军卖偷来果，寺废僧寻断去碑。
水水鱼肥供白鮓，家家蚕熟衣红丝。
太平尚属穷诗客，酒贱如泥醉不如。
酬和元九东川路诗十二首。南秦雪
白居易（唐代）

往岁曾为西邑吏，惯从骆口到南秦。三时云冷多飞雪，

二月山寒少有春。我思旧事犹惆怅，君作初行定苦辛。

仍赖愁猿寒不叫，若闻猿叫更愁人。
夜宿耳山山厦
李锴（清代）

只作吞声哭，真成隔世悲。高坟徒再拜，旧业已全堕。

事著名臣传，惭深不肖儿。耳山山厦月，相照欲何为。
霍仁仲指教帖赞
岳珂（宋代）

金斗之魁祥，烂兮流光。
玉墀之西厢，颀兮荷囊。
宝墨之淋浪，蔚兮遗芳。
百年之巾缃，宜兮毖藏。
送光禄崔卿赴阙
罗隐（唐代）

一年极目望西辕，此日殷勤圣主恩。上国已留虞寄命，

中朝应听范汪言。官从府幕归卿寺，路向干戈见禁门。

鹓侣寂寥曹署冷，更堪呜咽问田园。
题竹石
王绂（明代）

石边萧索倚清寒，晓色开晴露未乾。宿酒半醒初睡起，一林苍翠捲帘看。
谢潘端叔惠红梅
楼钥（宋代）

少陵年后咏花开，未见烟脂一抹腮。
可惜当时诗兴动，止因东阁看官梅。
句 其一
唐子真（宋代）

捲衣更上前岩去，别有云山千万重。
桔槔
何梦桂（宋代）

片片龙鳞蜕老苍，有时伊轧卷沧浪。真机动处何容力，自是旁人脚手忙。
七哀诗
高攀龙（明代）

肃肃秋风深，漫漫秋夜长。中夜百感集，摄衣步空堂。

頫听虫声悲，仰视明月光。物色一如昨，旧人何茫茫。

岁月日以疏，仿佛日以亡。一岁成永诀，千载空相望。

静心易生哀，遗情难为方。愿从梦中路，柔身至其旁。
次韵德符曾家池上四诗 其三
邹浩（宋代）

庭前叶下风萧萧，暑气不敢凭虚骄。青天碧水与君共，他日谪仙宫锦袍。
溧水道中回寄子肃玉汝并属李晦庵八首
赵蕃（宋代）

僧房四立壁，淅沥夜吹风。
破衲作探拥，其势乃若空。
晨钟不能待，宿火拨通红。
自讼还南京赋
黄淮（明代）

归来犹未脱南冠，羞见萧萧鬓影斑。今是昨非须改辙，跋前疐后敢辞艰。

乡书难向愁边写，亲舍时从梦里还。仰荷圣明同日月，愚衷应在照临间。
古意十四首
章云心（宋代）

折柳击离船，船行柳条短。
赖有枝上花，飘泊随君远。
游金精山
赵崇嶓（宋代）

飞泉洒灵雨，玉田閟青芝。
中有神仙人，宛然姑射姿。
天巧从古今，虚窦开烟霏。
岁深语亦诞，目极神为驰。
我亦泉石人，夙昔梦见之。
登临悟三生，毛发何森縰。
未脱区中缘，玉颜畏磷缁。
仙春醉青桃，萝风吹轻丝。
凡事俱尔尔，居然骇痴儿。
留诗遗仙灵，讵解山中疑。
独对亭书怀次王阳明先生韵
邹元标（明代）

几从江上过，危峰坐中见。清秋披蒙茸，始得陟崇巘。

诸贤聚一堂，图书已识面。忆昔迷歧路，困衡不善变。

博文并格物，留情经与传。于今两寘之，深荷圣衷眷。

古人弃糟粕，用为来者劝。素琴本无弦，了心何足辩。
妙庭观二首
谢伋（宋代）

萧萧六辔天边路，云竹风松正岁寒。
欲洗衰颜换凡骨，应须九转大还丹。
石桥
周之深（宋代）

地险知人特地来，猿禽意思也徘徊。遥瞻圣境真如在，休问石门开未开。
芙蓉
吕声之（宋代）

枫叶飘林竹隔墙，偏于冷淡逞浓妆。
天教不趁繁华月，要是秋来独耐霜。
乌鲁木齐杂诗之物产 其一
纪昀（清代）

蒲桃法酒奠重陈，小勺鹅黄一色匀。携得江南风味到，夏家新酿洞庭春。
晓晴度青城绳桥二绝句
程公许（宋代）

怒涛喷雪战鱼龙，架篾成桥袅半空。
世路险夷那不有，此心安处本来同。
刻清远道士诗，因而继作
颜真卿（唐代）

不到东西寺，于今五十春。朅来从旧赏，林壑宛相亲。

吴子多藏日，秦王厌胜辰。剑池穿万仞，盘石坐千人。

金气腾为虎，琴台化若神。登坛仰生一，舍宅叹珣珉。

中岭分双树，回峦绝四邻。窥临江海接，崇饰四时新。

客有神仙者，于兹雅丽陈。名高清远峡，文聚斗牛津。

迹异心宁间，声同质岂均。悠然千载后，知我揖光尘。
和刘七读书
钱起（唐代）

夜雨深馆静，苦心黄卷前。云阴留墨沼，萤影傍华编。

梦鸟富清藻，通经仍妙年。何愁丹穴凤，不饮玉池泉。
书事
吴则礼（宋代）

溪北溪南梅树枝，斩新华萼出疏篱。
独怜醉处锦成幄，端恨愁时雪打围。
老夫不奈羽觞急，幽讨未辜春日迟。
惭愧邻翁会人意，杀鸡炊黍要追随。
赋得杂言咏栗诗
陆玠（南北朝）

货见珍于有汉。木取贵于隆周。英肇萌于朱夏。实方落于素秋。

委玉盘。杂椒糈。将象席。糅珍羞。
江城子·山居
曾廉（清代）

澄滨野老醉模糊。白髭须。要人扶。竹外长桥，横转过村墟。

难得主人能爱客，奴白饭，马青刍。

野花历乱树扶疏。织寒芦。护龙雏。溪上人家，一幅晚春图。

复约酒人今日至，隔篱落，笑相呼。
北渡
陆龟蒙（唐代）

江客柴门枕浪花，鸣机寒橹任呕哑。

轻舟过去真堪画，惊起鸬鹚一阵斜。
自九里平水至云门陶山历龙瑞禹祠而归凡四日
陆游（宋代）

细雨如丝映晚晖，店家小憩换征衣。
春农耕罢负犁去，村社祭余怀肉归。
黄犊自依残照卧，白鸥争傍小滩飞。
道边旧识凋零尽，谁记辽天老令威？
上元进诗
蔡襄（宋代）

叠耸青峰宝炬森，端门初晚翠华临。
宸游不为三元夜，乐事全归万众心。
天上清光开夜色，人间和气阁春阴。
要知尽作华封祝，四十年来惠爱深。
四时白纻歌五首 其五 夜白纻
陈恭尹（清代）

天阶璧月霜始凝，玉绳西倚银汉横。杯疲客醉不自胜，佳人含汉烛下兴。

垂辉振彩四座惊，轩轩忽若朝霞升。人生快意不在他，高贤嘉会酒且多。

秦箫激越齐瑟和，日月逝矣如流波。永夜如年君弗歌，百年如夜将奈何。
【中吕】满庭芳_春夜梨花月
王举之（元代）

春夜
梨花月明，秋千露冷，杨柳烟澄。海棠病酒风吹醒，不有银灯。阑干外闲花有影，柳梢头鸟无声。罗帏静，香销玉鼎，禁鼓报初更。
怀珦潜山
释行海（宋代）

楚雨吴烟动客思，江梅发后失归期。
传来踪迹浑无定，飘泊情怀已可知。
鼓角每惊多事日，莺花空度少年时。
与君如此长相别，苦乐同心更有谁。
远望
崔涂（唐代）

长为乡思侵，望极即沾襟。不是前山色，能伤愁客心。

平芜连海尽，独树隐云深。况复斜阳外，分明有去禽。
寄陈用晦四首
陈造（宋代）

百谪孟公达，三绌柳下直。
今君向于湖，颇带迁逐色。
府公酷好贤，要试心铁石。
此学只现前，嗟伤定何益。
过九里湾二首
钱时（宋代）

溶溶泛日桃溪浪，濯濯抛风柳岸春。
天地十分和气裹，此时无语倚蓬人。
拟唐塞下曲九首 其四
李昌祺（明代）

十五去防秋，于今已白头。一身犹是卒，诸将久封侯。

部伍嫌羸病，亲知识壮游。寒灯孤戍里，挥泪看吴钩。
默坐偶成
郑清之（宋代）

底须莫莫更休休，老去浮湛一敝舟。
病恼幻躯天恶剧，醉寻熟睡我先筹。
眼前勤惰书开阖，窗下阴晴雨散收。
假使庄生梦为蝶，也应贷粟监河侯。
戏长安岭石
王安石（宋代）

附巘凭崖岂易跻，无心应合与云齐。
横身势欲填沧海，肯为行人惜马蹄。
和张给事喜雨
范祖禹（宋代）

玉座焦劳侧席居，侍臣忧国尽应徐。
宸心有感先离毕，星使分应未下舆。
触石寸云寰宇遍，稽天巨浸百川趋。
不才太史那能颂，唯待丰年以喜书。
寿湖南汪仓十首
廖行之（宋代）

三年弱羽自清阴，行借高风入上林。
犹向齐庭一伸喙，此鸣端亦为知音。
咏超山梅花步周辨西先生原韵
祝廷华（清代）

嗟余双鬓玄者缟，平生爱梅春起早。常愁花落春光老，明月梅花恒比皎。

超山卅里皆种梅，游春客至恣探讨。香海楼前宋梅一，孤芳独抱花尤好。

笑余植梅千百株，憾乏良缘睹夭姣。自惭俗骨难问津，未参色相增春恼。

濂溪客岁过唐栖，曾至山亭蹑鸟道。晤时手赠梅花诗，一纸殷勤为介绍。

果然天意眷斯梅，仿佛立孤为存赵。七百馀岁盘孤根，苍崖碧瓛如环抱。

虬枝铁干粗轮囷，攫拿姿势尤奇矫。罗浮仙子招冰魂，十洲八海淩浩渺。

岩泉漱雨寒香浮，野鹤梳翎孤嶂晓。空山终古月溶溶，一径通幽风袅袅。

舍此名花欲再求，下出无垠上霄窕。骑驴寻遍不可得，相思此恨何时了。

昔人爱作梅花诗，累百累千传者少。濂溪好事赋长篇，元气淋漓满春昊。

空亭寂寂疏枝横，古寺巍巍碧峰绕。香厨有饭煮青精，石室擎杯出红碯。

山既超乎有远思，花亦超然出尘表。惜余未登超山巅，骋怀游目相与挑。

有人读书爱嚼花，闻说食之可无夭。浙杭佳树争参观，上自缙绅下舆皂。

独我神驰香雪间，憾无双翔不如鸟。
题太清福晋听雪园
李临驯（清代）

篆炉烟冻余香袅，银釭蕊结双花小。惊风一夜舞琳琅，金井鸦啼天未晓。

太清仙子无俗情，身骑白凤来玉京。静中观色本无色，空里闻声如有声。

冰心玉质谁堪拟，化身千亿梅花里。寒宵听雪不知寒，洗尽尘寰筝笛耳。

仙人爱雪兼爱梅，雪花正落梅花开。梅耶雪耶两清绝，天与异境供仙才。

初如满砌敲琼玉，忽觉打窗闻剥啄。庭中暗想影飞花，帘外频惊声折竹。

是时万家宵梦阑，绣衾倚暖薰沈檀。复有华堂列明烛，鸾笙象板听不足。

太清仙人心独清，寒声到耳殊分明。图名听雪岂无意，欲唤红楼昏梦醒。

纱窗斜受一梳月，冷映梅花清到骨。遥知碧瓦碎琉璃，不用红炉煨榾柮。

含章殿，聚星堂。雪霙有色梅有香。梅花争妍雪争洁，静者对之成淡忘。

乃知喧寂本无定，了了雪泥痕可证。空中仙乐聒耳鸣，此妙不从音响听。
汪给事守鄂渚元宵代江夏宰吴熙仲献灯 其一
戴复古（宋代）

鄂州新得主人翁，今岁元宵便不同。灯火夜深回昼日，管弦声不起春风。

辽天月借三秋白，陆地莲开十丈红。妙手信能移造化，速宜归去补苍穹。
追和渊明贫土诗七首
刘黻（宋代）

人生特寄耳，何往非萍蓬。
世挟智反愚，予谓拙乃工。
渊明有姱智，高迈疏与龚。
大抵豪杰士，所见处略同。
箪瓢非遂穷，轩冕岂真通。
倘不达至理，冥雾将奚从。
古寺清秋日 其三
文彦博（宋代）

古寺清秋日，登楼拥鼻吟。微凉生柰苑，轻吹动香林。

窗外萤飞火，篱边菊散金。静弹流水曲，何处有知音。
即事
章甫（宋代）

俯仰怜身世，飘零玩岁时。
道途多异说，客子有新诗。
日落乾坤惨，风生草木悲。
高楼空北望，清泪不胜垂。
送人往虔州
刘商（唐代）

莫叹乘轺道路赊，高楼日日望还家。

人到南康皆下泪，唯君笑向此中花。
蜡梅
袁燮（宋代）

金相玉质旧同科，暗里清香万斛多。
绝俗风流宁不似，调羹功用竟如何。
村居杂咏和卢方伯 其三
庞尚鹏（明代）

正喜太平日，同为田舍翁。焚书谢政府，开径长秋蓬。

已任头颅改，休嗟杼轴空。希夷传睡法，高枕许谁同。
老子骑青牛像
虞堪（明代）

孰知而传象帝之先，始生八十终言五千。度关青牛西迈不还，若有见者乃犹龙然。
送崔之仁
姚合（唐代）

欲出还成住，前程甚谪迁。佯眠随客醉，愁坐似僧禅。
旧国归何处，春山买欠钱。几时无一事，长在故人边。
访吴元鼎如村五首
韩元吉（宋代）

我生甲子幸君同，君自臞仙我秃翁。
要拍铜鞮论岁月，莫嫌相对只诗穷。
忆少年 寄罗耦廉外甥
张友书（清代）

飞鸿时序，夕阳门径，西风庭院。秋光宛如昨，惜吟诗人远。

一曲阳春词独擅。诉平生哀怨。年来可相忆，算多时不见。
淮阴杂诗六首 其二
邹祖符（清代）

狂飙吹浪汩金泥，侉子歌残极惨凄。几队红颜应官募，至今犹号女儿堤。
韩信城
唐之淳（明代）

雉堞平来事已休，淡烟芳草一荒丘。蒯生不作忠君计，吕氏方为少主忧。

烹犬有时应自喜，缚鸡无力岂长谋。泗河两岸离离石，留与行人系晚舟。
肇庆守郑子礼以李北海石室碑见寄辄次山谷老人韵为谢
曾几（宋代）

吾评古法书，固自有高下。端州遗我石室碑，一字千金恐非价。

莫邪之剑难争锋，李公落笔神气同。诗鸣一代属山谷，草根亦复吟秋虫。
淮阳感秋
李密（隋代）

金风荡初节，玉露凋晚林。
此夕穷涂士，郁陶伤寸心。
野平葭苇合，村荒藜藿深。
眺听良多感，徙倚独沾襟。
沾襟何所为，怅然怀古意。
秦俗犹未平，汉道将何冀。
樊哙市井徒，萧何刀笔吏。
一朝时运会，千古传名谥。
寄言世上雄，虚生真可愧。
谒濂溪先生祠墓 其三
罗洪先（明代）

轲死谁为继，寥寥千载悲。宁知无极语，始应聚奎期。

南矣道方启，归与乐在兹。初平还我辈，听语恨非时。
送张有秩御史制阕如京师
陶宗仪（明代）

五采冲霄见羽仪，龙蛇研影快清时。报亲读礼三年毕，事主扬清四海知。

獬廌班中曾抗疏，凤皇台上好题诗。沧江画鹢潮催发，不尽离愁酒一卮。
次韵德符曾家池上四诗 其二
邹浩（宋代）

平生一语事诚忘，凫鹤不知谁短长。跬步秋园作殊域，从他白眼嘲裙裆。
元朔山谒太元宫
谢陛（明代）

振衣高叩碧琳宫，石磴盘虚曲曲通。仙仗绕庭临帝座，雄图控曲借神功。

天垂北斗悬梯上，云压西山挂殿中。万里壮心思出塞，长驱青海欲从戎。
濂溪书院吊曾景建
乐雷发（宋代）

太极楼头霁月寒，断弦绿绮不堪弹。窗前自长濂溪草，泽畔还枯正则兰。

苍野骚魂惟我吊，乌台诗案倩谁刊。伤心空有金陵集，留与江湖洒泪看。
题僧院引泉
姚合（唐代）

泉眼高千尺，山僧取得归。架空横竹引，凿石透渠飞。

洗药溪流浊，浇花雨力微。朝昏长绕看，护惜似持衣。
长相思
向滈（宋代）

桃花堤。柳花堤。芳草桥边花满溪。而今戎马嘶。

千山西。万山西。归雁横云落日低。登楼望欲迷。
过南泉隐君山居 其二
郭楷（清代）

半卷道书修素业，三层高阁坐凭窗。襄阳耆旧知谁似，独向绳床拜老庞。
喜得果园寄怀之作集杜报之十二首 其五
曹家达（清代）

牢落乾坤大，吾生亦有涯。说诗能累夜，得醉即为家。

日晚烟花乱，无村眺望赊。今朝好晴景，百草竞春华。
经旬不作诗示明叔
赵蕃（宋代）

春风著物已熙熙，枯木无心亦自知。
径欲殷勤辞故絮，却怜窘束欠新诗。
老来政怯花经眼，游倦翻成鸟绕枝。
同病同忧有如子，更堪相对两霜髭。
次韵郭解元病竹二首 其二
王寂（南北朝）

风摧雨折不成阴，培养应无老醉吟。狂直未能忘故态，孤清端不负初心。

佳人日暮何堪倚，太守春馋辄莫侵。特立閒门固痴绝，看他桃李上华簪。
苏刘义第四十三
文天祥（宋代）

骅骝事天子，龙怒拔老湫。
鼓枻视青旻，烈风无时休。
南岳张道人见访言论亹亹若有所自非鹿鹿然者也摭其语作诗赠之三十年相见为汝掀髯一笑考其所自
王庭圭（宋代）

唤起赤龙耕玉池，池边龙虎自交驰。周天一毂三十辐，十二楼前看雪飞。
和虞沧江饯腊观梅 其二
吴泳（宋代）

饯岁江梅老树边，每逢佳处辄犁然。吟风弄月成劳绩，种药移花当贸迁。

心事细评无此日，春风长健有明年。更期人日连头去，酬此青蘋木末天。
添声杨柳枝 游仙
俞彦（明代）

曾伴湘灵碾翠軿。下瑶京。贪看碧杜与红蘅。会群媖。

夜香云软霞衣薄。五铢轻。三十六陂空水明。晚峰青。
全侍御画马行
徐时栋（清代）

驹郎画马推专门，能以慧心师古人。晋唐神品不易得，渊源惟古赵王孙。

王孙晚节何靡靡，而其画马良足喜。岂知遭际忽相同，于是其马深可鄙。

崎岖山海亦劳瘅，聊将画马抒坎轲。何人尚称松雪翁，乃以故吾例今我。

谓我此画堪乱真，旁观啧啧驹郎嗔。曰尔恶知吾画马，我所师者龚遗民。

遗民不肯画驽骀，天曹下取天马来。人间尘浊那得古，先生之言欺人哉。

顾其画马虽不传，其画马法吾能言。驹郎隔民称私淑，想其画法当复然。

酒酣耳热呼儿急，命儿扑地如马立。铺纸却作唐马图，泼墨淋漓儿背湿。

狂风骤雨笔不已，摆脱一切空摹拟。须臾写出雄俊姿，掷笔大笑儿亦起。

驹郎古儿非凡数，闺中况古同心助。吮笔看郎画马成，胭脂来画马边树。

青枝红叶娟不俗，此树何如管姬竹。树边一马独嘶风，两马寝立两奔逐。

吁嗟乎！铜马不出泥马徂，老骥伏枥哀龙驹。彼恋栈豆甘局促，尚图神骏胡为乎。

遗民画马既绝尘，驹郎画亦希世珍。劝君慎秘此画勿为六丁取，王孙画马笔下空古神。
霾风
王安石（宋代）

霾风摧万物，暴雨膏九州。卉花何其多，天阙亦已稠。

白日不照见，乾坤莽悲愁。时也独奈何，我歌无有求。
柳梢青 薰笼士女图
姚燮（清代）

婀娜堪怜。薰笼袖倚，默自无言。屏角霜明，被池月冷，帘额风寒。

梅花梦绕珊珊。慢看取、双蛾瘦弯。娇小年华，凄凉情味，孤忍应难。
新秋读书
文同（宋代）

高风发远籁，转响为清商。
隆曦减炎威，未晚先自凉。
庭前碧桐减，昨日闻早霜。
朝来逐叶上，已晕一拂黄。
壮岁觉时节，{左火右霍}若翻电光。
自顾勿嗟惋，徒然搅中肠。
官居幸少事，署案日几行。
公退清且闲，垂帘坐虚堂。
解带辄傲兀，左右罗缣缃。
所务唯讨论，一灯从夜长。
二马
梅尧臣（宋代）

旧马十年跨，老劣多缓行。
新驹三万钱，颇爱举蹄轻。
不使异刍秣，均养存其情。
君门趋早朝，风劲力已生。
述怀寄脩德
许继（明代）

昔游登四明，回望天台峰。苍茫见远色，积翠浮遥空。

维时凝雪霁，石窗晓玲珑。高寒心骨清，炫耀目力穷。

八表降云气，万里来天风。想像琼台观，杳在丹霞中。

归来愿游览，及此春花红。真源隔迷途，旷绝不可通。

烟萝冷秋月，夜雨鸣梧桐。梦寐发幽感，徒嗟尘累蒙。

王子吹笙侣，高情谅谁同。清言契夙心，奋策得所从。

振衣石梁上，思蹑飞仙踪。飘飖从遐观，不必升华嵩。

佳游复我愆，有怀郁忡忡。犹怜双飞鹤，来候岩前松。
留春令（红梅）
高观国（宋代）

玉妃春醉，夜寒吹堕，江南风月。一自情留馆娃宫，在竹外、尤清绝。

贪睡开迟风韵别。向杏花休说。角冷黄昏艳歌残，怕惊落、燕脂雪。
游清心寺
曹文晦（元代）

夏日清心寺，萧萧树石佳。高人留别院，幽意满空斋。

松偃新移路，渊临欲堕厓。五年才一过，回首为兴怀。
陈所斋挽诗 其二
林希逸（宋代）

三文堂上墨犹鲜，别几何时哭此仙。散发弄舟思往日，撚髭觅此是前年。

理明洛学知翁少，表慕泷冈有子贤。人物如斯埋玉去，病违执绋泪潸然。
回山后寄范酂先辈
李频（唐代）

高楼会月夜，北雁向南分。留住经春雪，辞来见夏云。

遥空江不极，绝顶日难曛。一与山僧坐，无因得议文。
松石晓景图
陆龟蒙（唐代）

霜骨云根惨澹愁，宿烟封著未全收。将归与说文通后，写得松江岸上秋。
汉宫春（慈宁殿元夕被旨作）
康与之（宋代）

云海沈沈，峭寒收建章，雪残鳷鹊。华灯照夜，万井禁城行乐。春随鬓影，映参差、柳丝梅萼。丹禁杳，鳌峰对耸，三山上通寥廓。
春衫绣罗香薄。步金莲影下，三千绰约。冰轮桂满，皓色冷浸楼阁。霓裳帝乐，奏升平、天风吹落。留凤辇、通宵宴赏，莫放漏声闲却。
游大涤山
上官辰（宋代）

山蟠鳌足云千丈，溪折羊肠路九回。
神石肯穿秦斧凿，古坛曾见汉楼台。
秋山风雨银河下，月夜笙箫玉佩来。
山自青青泉自洁，百年踪迹几苍苔。
游岳麓 其三
张恩泳（清代）

晴霞蔽虚壁，玉殿何穹隆。层梯高百级，飘摇亘长虹。

飞楼接云汉，一望天地空。秋清远峰秀，叶落疏林红。

湘帆片影没，湘水一线通。江城渺不见，隔岸浮岚重。

孤原隐落日，大壑生凉风。悠然与襟期，愿寻物外踪。
酬孙侍御春日见寄
卢纶（唐代）

经过里巷春，同是谢家邻。顾我觉衰早，荷君留醉频。

松高犹覆草，鹤起暂萦尘。始悟达人志，患名非患贫。
题施武子所藏老融二牛图
楼钥（宋代）

乌犍离立意逶迟，鞭策俱忘取次归。
騃犊跳风仍却顾，老融於此露天机。
和陶咏贫士七首
吴芾（宋代）

士贫亦常事，但视其所依。
苟能依于道，暮景亦有辉。
渊明生乱世，初不求奋飞。
为贫聊一出，违己即方归。
归来坐衡宇，无粟可疗饥。
作诗咏贫士，泰然曾不悲。
蔬餐
林泳（宋代）

山人藜苋惯枯肠，上顿时凭般若汤。
折项葫芦初熟美，着毛萝若久煨香。
炊粱剪韭贫聊办，煮饼浇葱病未尝。
晦叔十斋从客笑，空房巾钵似支郎。
望江南
杨无咎（宋代）

锺陵好，佳节庆元正。瑞色潜将春共到，台星遥映月初升。贤帅为时生。
人意乐，天宇亦清明。淡薄眉腮娇倚暖，依微柳眼喜窥晴。和气满江城。
依韵和张静之少卿惠文房三物
邵雍（宋代）

文房三物品皆精，报谢愁无秀句成。
欲状升平在歌颂，奈何才不逮升平。
牡丹赋
舒元舆（唐代）

古人言花者，牡丹未尝与焉。盖遁乎深山，自幽而著。以为贵重所知，花则何遇焉？天后之乡，西河也，有众香精舍，下有牡丹，其花特异，天后叹上苑之有阙，因命移植焉。由此京国牡丹，日月寖盛。今则自禁闼洎官署，外延士庶之家，弥漫如四渎之流，不知其止息之地。每暮春之月，遨游之士如狂焉。亦上国繁华之一事也。近代文士为歌诗以咏其形容，未有能赋之者。余独赋之，以极其美。或曰：子常以丈夫功业自许，今则肆情于一花，无乃犹有儿女之心乎？余应之曰：吾子独不见张荆州之为人乎？斯人信丈夫也。然吾观其文集之首，有《荔枝赋》。焉。荔枝信美矣，然亦不出一果尔，与牡丹何异哉？但问其所赋之旨何如，吾赋牡丹何伤焉，或者不能对，余遂赋以示之。

圆玄瑞精，有星而景，有云而卿。其光下垂，遇物流形。草木得之，发为红英。英之甚红，钟乎牡丹。拔类迈伦，国香欺兰。我研物情，次第而观。

暮春气极，绿苞如珠。清露宵偃。韶光晓驱。动荡支节，如解凝结，百脉融畅，气不可遏。兀然盛怒，如将愤泄。淑色披开，照曜酷烈。美肤腻体，万状皆绝。赤者如日，白者如月。淡者如赭，殷者如血。向者如迎，背者如诀。坼者如语，含者如咽。俯者如愁，仰者如悦。袅者如舞，侧者如跌。亚者如醉，曲者如折。密者如织，疏者如缺。鲜者如濯，惨者如别。初胧胧而下上，次鳞鳞而重叠。锦衾相覆，绣帐连接。晴笼昼熏，宿露宵袌。或灼灼腾秀，或亭亭露奇。或飐然如招，或俨然如思，或希风如吟，或泫露如悲。或垂然如缒，或烂然如披。或迎日拥砌，或照影临池。或山鸡已驯，或威凤将飞。其态万万，胡可立辩？不窥天府，孰得而见？

乍遇孙武，来此教战。教战谓何？摇摇纤柯。玉栏风满，流霞成波，历阶重台，万朵千棵。西子南威，洛神湘娥。或倚或扶，朱颜色酡。角炫红釭，争颦翠娥。灼灼夭夭，逶逶迤迤。汉宫三千，艳列星河，我见其少，孰云其多。弄彩呈妍，压景骈肩。席发银烛，炉升绛烟。洞府真人，会于群仙。晶荧往来，金釭列钱。凝睇相看，曾不晤言。未及行雨，先惊旱莲。公室侯家，列之如麻。咳唾万金，买此繁华。遑恤终日，一言相夸。列幄庭中，步障开霞。曲庑重梁，松篁交加。如贮深闺，似隔窗纱，仿佛息妫，依稀馆娃。我来观之，如乘仙槎。脉脉不语，迟迟日斜。九衢游人，骏马香车。有酒如渑，万坐笙歌。一醉是竞，孰知其他。我案花品，此花第一。脱落群类，独占春日。其大盈尺，其香满室。叶如翠羽，拥抱栉比。蕊如金屑，妆饰淑质。玫瑰羞死，芍药自失。夭桃敛迹，秾李惭出。踯躅宵溃，木兰潜逸。朱槿灰心，紫薇屈膝，皆让其先，敢怀愤嫉？

焕乎！美乎！后土之产物也。使其花如此而伟乎，何前代寂寞而不闻？今则昌然而大来。曷草木之命，亦有时而塞，亦有时而开？吾欲问汝，曷为而生哉？汝且不言，徒留玩以徘徊。
忆王孙 仲夏即事
方彦珍（清代）

当空红日暑增炎。小艇深湾清沼边。女伴相将戏采莲。

味偏妍。一半清心一半甜。
明妃
程鸣凤（宋代）

汉宫粉黛应无数，明妃却向毡城路。
自怜倾国不用金，翻被一生颜色误。
世间那有真妍媸，明妃马上休伤悲。
不信但看奇男子，多少尘埋未见知。
七月八日同季高渡江东归述怀分得龛字
王祎（明代）

蚤年志湖海，嘉遁非所甘。驱车燕赵北，弭节吴越南。

季子誇远燕，虞卿劳负儋。谓将风翮翔，讵能辙鳞淹。

蹉跎岁云壮，颇觉世事谙。致君术岂谬，枉己意已惭。

乃知兔株守，殊胜虎穴探。遭时兵革兴，江淮战方酣。

日夜羽书急，列城俱戒严。况兹钱唐俗，险恶人何堪。

千钱购斗粟，累日食无盐。吾徒事文翰，不解从戎骖。

客囊更羞涩，愧乏黄金兼。归欤岂不乐，何待霜露沾。

长揖别英游，明发张云帆。同行藉佳彦，高谊中心衔。

依依共蔬食，霭霭接丛谈。长路顿蓝舆，凉飔浮葛衫。

原田毕新穫，村酿如蜜甜。顾惟出处意，幸子同酸咸。

子家岘山阳，第宅深潭潭。藏书故可读，一一悬牙签。

稍须襆吾被，相从坐山龛。世故易翻覆，人情剧寒炎。

殷勤亦何属，宝尔笔锋铦。
唱金缕（咸淳癸酉茶陵灯夕，时文文山为湖南提刑）
柴元彪（宋代）

春到云中早。恰梅花、雪後□□，锁窗寒悄。鼓吹喧天灯市闹，在处鳌山蓬岛。正新岁、金鸡唱晓。一点魁星光焰里，这水晶、庭院知多少。鸣凤舞，洞箫袅。

太平官府人嬉笑。道紫微、魁星聚会，参差联照。借地栽花河阳县，桃李芳菲正好。暖沁入、东风池沼。百里楼台天不夜，看祥烟、瑞霭相缭绕。生意满，翠庭草。
夏日昼寝
薛季宣（宋代）

至乐归灵囿，栖神得睡乡。青奴凉自惬，班友梦偏长。

莫管黄粱熟，何须绿醑尝。知他人世界，若处有虞唐。
除夕再用韵答仁近二首 其二
方回（元代）

多公二十岁，此夕感尤深。颇觉北风转，不堪西日沈。

醉喧邻巷语，愁动故乡心。七帙从今始，菟裘可缓寻。
庐州陷江中丞阵亡诗以哭之
唐鉴（清代）

中丞英爽一儒生，三载披坚卓有声。正冀登坛推上将，谁知授命死危城。

征南浑是春秋义，蜀相长垂宇宙名。欲问庐江消息渺，几回惆怅泪纵横。
渔家傲·万水千山来此土
黄庭坚（宋代）

万水千山来此土。本提心印传梁武。对朕者谁浑不顾。成死语。梁头暗折长芦渡。面壁九年看二祖。一花五叶亲分付。只履提归葱岭去。君知否。分明忘却来时路。
洗象行
严允肇（清代）

长安六月车尘扬，都人倾城观洗象。黄门鼓吹前导行，玉河响洗流奔放。

怒蹄蹴踏苍山颓，岧峣臃肿难为状。蛮童赤身跨象背，游戏波涛觉神王。

须臾牵挽出水滨，水鼻一喷飞雪浪。吾闻此乃瑶光精，西域南荒配利兵。

雄姿几耐身毒战，猛力可代苍梧耕。远人来朝贡天阙，含元仗下随簪笏。

豆刍饱食三品料，剑佩班陈百官列。黄须健儿不敢骑，拱立阊阖生威仪。

莫言材大难为用，驯扰听受谙职司。开元天子奏众伎，金羁锦缠舞玉墀。

他日重逢禄山宴，努目不拜竟死之。近闻蚁贼陷京室，象房踯躅鸣声悲。

渠虽雄长亦兽类，君臣大义犹能知。呜呼，君臣大义偏能知！
次缪仲右韵二首
洪咨夔（宋代）

窗暖杨花扑，庭空燕子过。
年侵欢易减。春恼病宜多。
揽涕论兵事，扶头读凯歌。
日来能饮未，正好醉亡何。
偈颂四十二首 其三十
释祖先（宋代）

智慧弓，坚固箭，射破虚空成两片。海门斜去两三行，惊起暮天沙上雁。

牛头没，马头回，铁壁银山一拶开。上苑玉池方解冻，湖光潋滟映崔嵬。

却笑普通年远事，不从葱岭带将来。
由观音寨移避大头陇寄弟葵心长沙
陈起书（清代）

连天烽火起埃尘，荆棘丛中伏几旬。路隔干戈归梦阻，心惊鼙鼓徒居频。

不应大块难容我，已入深山尚畏人。自笑老来攀绝壁，化猿岭徼石磷磷。
建德道中
韩元吉（宋代）

风雨回头已十日，野花狼籍春可惜。
水深泥滑行路难，但见千山好颜色。
青青稻畦初布秧，人家掩扇弄事忙。
驾言有咯不可驻，鶗鴃一声归梦长。
子厚第三书孤愤之怀极矣男子要自有出世事毋论浮荣即不朽亦第二义也赋此广之 其一
王世贞（明代）

双鸿不独问加餐，笔底纵横意万端。总为难呼中散驾，可能无恨远游冠。

枋榆社日吾宁老，桐柏春源尔自看。记取缑山明月夜，玉笙鸾背莫辞寒。
新年
文天祥（宋代）

梅花枕上听司晨，起绾金章候拜亲。
喜对慈颜看铺鬓，发虽疏脱未如银。
五色鹦鹉黄鹦鹉并是圣母所驯各赋 其二
徐渭（明代）

合殿风和碧柳丝，嘉禽色占锦纹奇。兼呈五德灵鸡绶，倒挂孤桐小凤仪。

无数天机临谱绣，有时人语出花枝。侍儿不用抛红豆，自有佳音慰圣慈。
句
张立（唐代）

朝廷不用忧巴蜀，称霸何曾是蜀人。（《初唐明宗徙蜀

豪杰入洛赋》）
南有山思友生也
陈高（元代）

南有山，高维虚矣。其上伊石，不可以舆兮。念子之远，莫我愉兮。

南有水，清维流矣。其泮伊陆，不可以舟兮。念子之远，莫我俦兮。

盲风凄凄，卉木病瘁。我行吴会，曷其底居。二三君子，眷我寡类。

勉进厥脩，终始令誉。
晚春有感
朱淑真（宋代）

却扇羞花春已空，扫红吹白任颠风。断肠芳草连天碧，春不归来梦不通。
偈颂九十三首
释梵琮（宋代）

晴明冬至，吉无不利。
坐卧经行，焚香扫地。
祖师眼睛，衲僧巴鼻。
八节四时，各安本位。
拂子点头，懽懽喜喜。
洞天优游，欣逢节序。
君子道长，小人回避。
时添一线长，光阴不虚弃。
把定乾坤，据何道理。
磉下藏黄金，丰城埋剑气。
偈颂一百零四首
释绍昙（宋代）

迅瀑千寻，悬崖万仞。
说法声高，验人机峻。
要扶法眼门风，花衲元非古锦。
堪笑高丽四九僧，面门搭了冬瓜印。
乳窦谤沉无香，是可忍孰不可忍。
韩国公李善长
严遂成（清代）

韩国公，萧何主守高于血汗功，谁连染之胡惟庸。

惟庸弟之亲，可以赎其兄之身。何至杀及七十人，狱辞传著真不真。

呜呼王虞部疏抗声读，一字一痛哭。开国元勋传，变为奸党录。

人言汉高心肠薄，不闻并赤萧何族。
溪上
罗公升（宋代）

往岁贪奇览，今年遂老槃。
门前溪一发，我作五湖看。
兴安灵渠
吕本中（宋代）

淡日轻风细雨馀，阴阴溪柳映溪蒲。清流平岸舟行疾，野鸟时闻声自呼。
目昏有感
陆游（宋代）

两眦眵昏八十余，尔来触事觉空疏。
何由四目如苍颉，读昼当年倚相书？
次韵李端叔
孔武仲（宋代）

此身萍梗厌漂流，惭寄浔阳江上头。
胜景长年关梦寐，轻裘何日返林丘。
扶摇莫作扶摇计，朴樕应容朴樕投。
徙倚高楼情不极，恰如王粲在荆州。
题载书图三首 其三
缪荃孙（清代）

我亦携书作浪游，春明回首几经秋。长恩不作劳薪叹，万卷先藏对雨楼。
赠王太尉
白玉蟾（宋代）

笑曳华裾出禁庭，一声长啸万山青。
归来车马如云拥，扫去簪缨似梦醒。
红码碯杯斟白酒，碧珊瑚枕倚朱屏。
也须趁取些强学，作个唐人五达灵。
焦岸早行和陆四
王勃（唐代）

侵星违旅馆，乘月戒征俦。复嶂迷晴色，虚岩辨暗流。

猿吟山漏晓，萤散野风秋。故人渺何际，乡关云雾浮。
皇后阁春贴子词五首 其二
真德秀（宋代）

宝字泥金帖，工夫剪刻纯。四时俱百顺，可但庆宜春。
游竹山和邵宝韵
王永积（明代）

忆昔尚书结伴游，于今弥望海天秋。南来缥缈依山尽，北极苍茫亘地浮。

万井风烟连震泽，一方鸡犬护瀛洲。明朝好乘渔郎棹，及早移家住上头。
减字木兰花·东君有待
佚名（宋代）

东君有待。留得一枝香雪在。晚日融融。只恐轻酥暖渐熔。歌催管送。芳酒一尊谁与共。寂寞墙东。潇洒黄昏满院风。
舟□□□读中兴碑
赵楷（宋代）

西风吹岸着浯溪，玉洁摩空十丈碑。
不□开元久培植，可能灵丈善扶持。
斯文未泯今□□，盛德之兴彼一时。
崖下漫郎应在否，□□流涕手题诗。
天坛上境
元稹（唐代）

野人性僻穷深僻，芸署官闲不似官。万里洞中朝玉帝，

九光霞外宿天坛。洪涟浩渺东溟曙，白日低回上境寒。

因为南昌检仙籍，马君家世奉还丹。
麻姑山诗
吕南公（宋代）

东冈十里险，游客未尝畏。竞爱仙都名，岂知林下意。

道人亦良苦，冠简日延迟。渐近金龙潭，轩车且停憩。
诗一首
孙仅（宋代）

閒如云鹤散如仙，逸士声名处处传。
诗自会来轻物象，道从高后小林泉。
谋身只置煎茶鼎，积货惟收卖药钱。
见说新居更幽僻，为忧徵诏到门前。
雁
王安石（宋代）

北去还为客，南来岂是归。
倦投空渚泊，饥帖冷云飞。
垣栅鸡长暖，沟池鹜自肥。
怜渠不如此，更堕野人机。
送王恪郎中知襄州
苏辙（宋代）

魏公德业冠当年，汝守威名竦汉边。
将相传家俱未远，子孙到处各推贤。
风流最喜君真似，符竹连分政得专。
岘首重寻碑堕泪，习池还指客横鞭。
逃亡已觉依刘表，寒俊应须礼浩然。
当有郡人知古意，栏街齐唱接篱篇。
九月八日閒步公署西园独坐亭上有怀
程敏政（明代）

公退聊乘半日閒，小园深径雨苔斑。红尘不到幽亭上，白鹤长鸣古树边。

老学簿书空有感，才非供奉久无颜。明朝又及黄花候，何处登高忆故山。
遣吏视诸公茔树回有感·宣献宋公
宋祁（宋代）

昔去劝明辟，俄归参大钧。
公孙未及相，诸葛已伤神。
名待天渊蔽，文争日月新。
英魂同玉树，不向土中春。
送季庸奉祠归里
萧元之（宋代）

昭代昌文化，无人叹陆沈。
诸公自才杰，吾道正山林。
紫盖三年绿，沧波万里心。
长安岂无路，尘起汙瑶簪。
骡车谣
徐倬（明代）

车铎忙，替戾冈。骡转毂，尾秃速。路崎岖，声独漉。嗟尔车中人，何不还家抱黄犊？

宝剑金玉装，少年骏马驮。车中坐老叟，面皱鬓又皤。

骡兮骡兮负汝何？簸之扬之非𪌈，颠之倒之裂裳衣。

骡因刍豆辛苦为。劳人草草将安之？人与尔骡计总非。

鸡初喔，乌再啼，北斗阑干月沉西。满地冰霜骡足动，踏破千家万家梦。

捶马勿伤面，捶骡勿伤背。伤背乌啄疮，后日难重载。

八口安食骡奔波，骡若不行谁能那！为语役夫爱尔骡。
李夫人赋
刘彻（两汉）

美连娟以修嫭兮，命樔绝而不长。饰新官以延贮兮，泯不归乎故乡。惨郁郁其芜秽兮，隐处幽而怀伤。释舆马于山椒兮，奄修夜之不阳。秋气憯以凄泪兮，桂枝落而销亡。神茕茕以遥思兮，精浮游而出畺。托沈阴以圹久兮，惜蕃华之未央。念穷极之不还兮，惟幼眇之相羊。函荾荴以俟风兮，芳杂袭以弥章。的容与以猗靡兮，缥飘姚虖愈庄。燕淫衍而抚楹兮，连流视而娥扬。既激感而心逐兮，包红颜而弗明。欢接狎以离别兮，宵寤梦之芒芒。忽迁化而不反兮，魄放逸以飞扬。何灵魄之纷纷兮，哀裴回以踌躇。势路日以远兮，遂荒忽而辞去。超兮西征，屑兮不见。寖淫敞，寂兮无音。思若流波，怛兮在心。

乱曰：佳侠函光，陨朱荣兮。嫉妒闟茸，将安程兮。方时隆盛，年夭伤兮。弟子增欷，洿沫怅兮。悲愁於邑，喧不可止兮。向不虚应，亦云己兮。嫶妍太息，叹稚子兮。懰栗不言，倚所恃兮。仁者不誓，岂约亲兮？既往不来，申以信兮。去彼昭昭，就冥冥兮。既不新宫，不复故庭兮。呜呼哀哉，想魂灵兮！
偈颂八十五首
释妙伦（宋代）

南泉卖身，只贪小利。
道吾舞笏，一味鬼戏。
百丈卷蓆，翻成钝置。
赵州吃茶，太煞客气。
老大隋更是没巴鼻，僧问佛法的的意，
却道山前麦熟也未。
上严廉访十首
熊禾（元代）

南方尚秉礼，文风未云衰。
释奠古雅乐，乡饮旧汉仪。
表章在正学，舍鲁将安之。
愿言假良遇，制作逢昌时。
咏叔孙通
宋祁（宋代）

马上成功不喜文，叔孙绵蕞擅经纶。
诸生可笑贪君赐，便许当时作圣人。
独不见
徐庸（明代）

车轮日夜转，马蹄朝暮忙。春蕙才吐馥，秋叶俄陨黄。

织乌东西飞，关河露为霜。忆与君别时，双蛾斗清扬。

于今舞鸾镜，明月埋辉光。相思独不见，愁萦九回肠。
与晁汝吉陈汝忠二参相翠屏山院宴集
黄衷（明代）

小堂幽色翠屏分，列巘真看万马群。树杪白虹还远涧，眼前苍马足浮云。

孤踪暂引江山兴，二妙能张翰墨军。笑咏却兼怀古思，沉碑谁吊石潭文。
皇后庙十五首 其十 庄怀皇后室用《永安》。
郊庙朝会歌辞（宋代）

淑德昭著，至乐和平。登豆在列，膋香荐诚。六变合礼，八音谐声。

穰穰景福，佑我休明。
戏汪信民教授
饶节（宋代）

汪侯思家每不寐，颠倒裳衣中夜起。岂惟蓐食窘僮奴，颇复打门搅邻里。

凉风萧萧月在庭，老夫醉著呼不醒。山僮奔走奉嘉客，铜瓶汲井天未明。
出真州
文天祥（宋代）

秦庭痛哭血成川，翻讶中行背可鞭。
南北共知忠义苦，平生只少两淮缘。
太常引
韩玉（宋代）

东城归路水云间。几曾放、梦魂闲。何日整归鞍。又人对、西风凭栏。

温柔情性，系怀伤感，欲诉诉应难。愁聚两眉端。又叠起、千山万山。
探春令·疏篱横出
赵长卿（宋代）

疏篱横出，绿枝斜露，笑盈盈地。悄一似、初睹东邻女，有无限、风流意。半开折得琼瑰蕊。惹新香沾袂。放曲屏珠幌胆瓶儿里，伴我醺醺睡。
过李氏山房清坐对雨
丘葵（宋代）

千林同霡霂，一室淡虚明。
余润浮窗眼，轻寒入鸟声。
纷纷度陇白，亹亹逼人清。
相对焚香坐，油然道气生。
曲肱诗二十首
白玉蟾（宋代）

我到人间未百年，恰如顷刻在三天。
向来我本雷霆吏，今更休疑作甚仙。
和道粹雪夜直宿
司马光（宋代）

天禄凝严近紫台，书帏夜对雪华开。
层楼直倚寒空出，清漏远从兴殿来。
薄梦不成冰柱折，晓光先到玉花摧。
兔园终是诸侯事，虚费相如能赋才。
酬王生
郑獬（宋代）

两日立我门，再拜求我诗。
我诗非美粟，安得充君饥。
十年诵周易，满腹文王辞。
文王不可见，使我空涕洟。
寂照石佛
家铉翁（宋代）

溪上石人何往矣，山中石佛是其畴。
若教石佛能谈妙，应有石人来点头。
自勉
方回（元代）

有路今平坦，无心复怪奇。
尽尝艰苦后，始到老成时。
细读惊前误，精思决旧疑。
端能吾事了，可用此曹知。
中和堂
王十朋（宋代）

堂前老木几经春，阅遍泉南旧守臣。尽向中和堂上坐，中和为治有何人。
久雨无聊成雨诗呈秀叔并简继韩
王炎（宋代）

花落雨不止，莺啼春又徂。
曲肱眠短榻，拥膝坐团蒲。
梅子今堪摘，松醪不待酤。
两君能坐隐，泥泞肯来无。
游下岩过松峭祠傍偃松又赋长句
喻良能（宋代）

谁将秋色替云峰，万里炎歊一洗空。
细雨复青池上草，西风顿白鬓边蓬。
聊同吾党二三子，来访山中十八公。
更拟夜深乘月到，要看香雾共冥蒙。
野性
释文珦（宋代）

野性难谐俗，空林自葺茅。
且教同木石，不是慕夷巢。
竹树长阴合，风泉夜响交。
山中无小草，那许世人嘲。
金缕曲 绿遍池塘草图
吴湖帆（清代）

绿遍池塘草。过清明、妒春风雨，春残人渺。无可奈何花落去，肠断离情难道。

忍检点、零星遗稿。一念相思更番读，惹伤心、更把心萦绕。

千万语，总嫌少。

危楼半角斜阳照。问从今、怨怀孤愤，何时能了。双眼泪痕乾不透，去去寻思悽吊。

料地下、应知余抱。指望虹桥桥边路，叹青青、一例年年扫。

非痛哭，即狂笑。
次长清寺
葛胜仲（宋代）

迎宾一红亭，栋宇飞半岭。松筠引幽步，以渐入佳境。

阴风起涧壑，凛冽噤蛙黾。归云拥僧裓，飞溜入茶鼎。

支筇薰风阁，玉溪两峰并。中阙认牢山，一点烟鬟整。

我来见所见，赍恨在俄顷。丘樊绝泥滓，钟鼎值机阱。

老逐黑衣居，此心真炯炯。
一段奇轩
傅伯寿（宋代）

门外红尘走利名，庵中白发任浮生。羡师法窟能深入，厌我诗坛已屡盟。

渺渺水光帘万叠，离离梅影雪三更。何人荐取真消息，试鼓瑶琴一再行。
百字令 寄怀楚中诸子
呆翁和尚（清代）

柴林瓦枕，竹閒铺、物室虚无长物。滋味回唇真似腊，万事转头物抹。

廿载风尘，半生跋涉，赢得头如雪。从头细数，等閒难遇豪杰。

呼儿坼火煎茶，檐前窗外，静听松声发。堪叹别离诸好友，南岳匡庐隔绝。

解带祝融，支筇五老，踏断千崖发。暮年何日，洞庭再醉秋月。
送人南还
杭济（明代）

暂从尘市亦何心，回首溪云忆旧林。孤棹梦随天外远，短衣秋向客中深。

儒迂老去浑成态，乡语归来不改音。黄叶黄花满门径，草堂知在水中浔。
次韵邵君以客名斋二首
方回（元代）

细读来诗窥所学，忘机忍事用功深。
远同随笔洪公号，妙得吟窝邵子心。
怀抱春浓重酝酒，语言渊嘿绝弦琴。
我能容物天容我，无是无非镇似今。
别金颜老 其一
李石（宋代）

涪州一别十年彊，君自游行几退藏。好是金颜无佛处，却来铁面坐禅床。
石槽行宫即景
弘历（清代）

虽无峻宇有文轩，逐顿慈宁奉凊温。亩净栖粮腾万马，野馀滞穗喜千村。

秋堂筠箔延曦影，古屋石阶深溜痕。理趣会心聊得句，谁能一槩付忘言。
流光亭
吴则礼（宋代）

畴昔九列干典利，谁言复过流光亭。
关河向人两鬓老，敢与杨柳论青青。
赠天台僧
许棠（唐代）

赤城霞外寺，不忘旧登年。石上吟分海，楼中语近天。

重游空有梦，再隐定无缘。独夜休行道，星辰静照禅。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其十
王淹（宋代）

小草有远志，大樗可长年。山林自相许，风雨堪独眠。

稍须三径资，莫问五湖船。从今坐右铭，可刻招隐篇。
偶题八首 其一
苏仲（明代）

得莫欣欣失莫悲，乐天忘分我何疑。丈夫胸次自磊落，作事悻悻非男儿。
题仇仁近山村图
萧立之（宋代）

帝城谁有青山梦，洗眼新图竹树村。此地何须户司马，断无人与子争墩。
七月一日放坐观星
朱翌（宋代）

半夜凉生过雨初，起迎秋色扫庭除。
西牛东女经年会，北客南风一笑疏。
乾鹊悲鸣桥渡汉，龙泉腾跃气凌虚。
盆池水面萤飞过，上下天星总一如。
月夜船行入资州
范祖禹（宋代）

忆昨卧碧山，苍苍丛桂间。
白云为屏石为枕，绿萝长挂明日间。
忽乘轻舟泛江水，山月随人还在此。
白鹭惊飞宿霭间。青山倒卧沧波底。
此时孤棹发中流，川后停波听棹讴。
不学子猷中夜返，欲乘明月向资州。
苏州洋
文天祥（宋代）

一叶漂摇扬子江，白云尽处是苏洋。
便如伍子当年苦，只少行头宝剑装。
十一月初三日插梅花古罍洗中因成四绝
舒岳祥（宋代）

洛水湘娥剪晓冰，枝头五出幻飞霙。
夜来鹤踏高枝折，撒下阶前碎月明。
经嘉兴问蚕事未兴因而有作
弘历（清代）

杭嘉湖三府，蚕事最盛者。夹岸种女桑，弥望无高下。

时节未谷雨，摊乌尚早也。三眠已不误，何虑缫丝寡。

周礼禁原蚕，岂为桑与马。利戒不遗馀，深意存非假。

时巡廑农桑，劝课及春社。插秧候正遥，菜麦早遍野。

我更何所事，拈吟清兴惹。
病目作近体诗五首
晁说之（宋代）

愁极犹知吾道尊，尚烦几许北堂萱。
善人在疚乡评减，老物可堂天意存。
谩使楚囚临澧浦，难教汉使识河源。
著书昔日年犹少，老意今朝欲绝言。
次韵题罢徭亭
释德洪（宋代）

闻君新构罢徭亭，邂逅河源又报清。郡郭不输天子赋，溪山偏协野人情。

唐虞暇日饶耕凿，秦汉当年浪战争。风月倚栏如可借，待携斗酒话升平。
观青海图作
文孚（清代）

极目岩疆万里平，披图镫底塞霜清。摩天雪岭春无草，伏地黄河夜有声。

秃发穷庐烟缥缈，乌斯朝贡路分明。九重若访安边策，循吏由来胜甲兵。
为啸石二兄得馆寄呈六绝 其二
安魁（清代）

瓣香一点祝南丰，到处人情量亦同。莫管东风留与去，肯教金铎振南中。
解连环 泊英州钟石铺
管鉴（宋代）

江上青山无数。绿阴深处。夕阳犹在系扁舟，为佳景、留人住。
已犹一蓑归去。江南烟雨。有情鸥鹭莫惊飞，便相约、长为侣。
寄张江州
孔平仲（宋代）

干尽公卿冷眼看，目悬霄汉望鸳鸾。鸟旟付治期当审，番玉求田计想完。

元帅昔时几跋扈，邑君何日得平安。女年已长荣亲养，食禄翻思把钓竿。
题王起宗大横披水墨作远淡势
方回（元代）

卧龙峰下草庐幽，门外桥横水自流。
潇洒王郎只数笔，淡云疏树一天秋。
初入武夷
李商隐（唐代）

未到名山梦已新，千峰拔地玉嶙峋。
幔亭一夜风吹雨，似与游人洗俗尘。
洞仙歌
吕直夫（宋代）

征鞍带月，浓露沾襟袖。马上轻衫峭寒透。望翠峰深浅，忆着眉儿，腰肢袅，忍看风前细柳。别时频嘱付，早寄书来，能趁清明到家否。这言语，便梦里、也在心头，重相见、不知伊瘦我瘦。纵百卉千花已离披，也趁得、酴醿牡丹时候。